b"\n_START_ARTICLE_\nAbel Xavier\n_START_PARAGRAPH_\nAbel Xavier (s. 30. marraskuuta 1972 Nampula, Mosambik) on portugalilainen jalkapalloilija, pelipaikaltaan keskuspuolustaja. H\xc3\xa4n kuului aikaisemmin Portugalin maajoukkueen vakiomiehist\xc3\xb6\xc3\xb6n.\n_START_SECTION_\nUra seurajoukkueissa\n_START_PARAGRAPH_\nKolmevuotiaana Portugaliin muuttanut Xavier aloitti ammattilaisuransa Estrela da Amadoran joukkueessa, miss\xc3\xa4 pelasi kolmen vuoden ajan ennen siirtymist\xc3\xa4\xc3\xa4n vuonna 1993 suurseura Benficaan. Benficassa h\xc3\xa4n p\xc3\xa4\xc3\xa4si ensimm\xc3\xa4isell\xc3\xa4 kaudellaan juhlimaan Portugalin liigamestaruutta. 1995 Xavier siirtyi Italian Serie A:n Bariin, miss\xc3\xa4 peliaika j\xc3\xa4i v\xc3\xa4h\xc3\xa4iseksi ja Xavier siirtyikin vain yhden kauden j\xc3\xa4lkeen Espanjaan Real Oviedoon. Oviedossa peliaikaa tuli kahden kauden aikana yli 40 ottelun verran. Kauden 1998\xe2\x80\x931999 Xavier pelasi Hollannissa PSV Eindhovenissa ja p\xc3\xa4\xc3\xa4si juhlimaan Alankomaiden superucpin voittoa ennen siirtymist\xc3\xa4\xc3\xa4n Englannin valioliigaan ja Evertonin joukkueeseen. _NEWLINE_Tammikuussa 2002, kauden puoliv\xc3\xa4liss\xc3\xa4, Xavierin seuraavaksi osoitteeksi tuli paikallisvastustaja ja arkkivihollinen Liverpool. Seuraavan vuoden tammikuussa Xavier l\xc3\xa4hti Turkkiin suurseura Galatasarayhin, ja yhden kauden j\xc3\xa4lkeen siirtyi j\xc3\xa4lleen, t\xc3\xa4ll\xc3\xa4 kertaa Saksaan ja Hannover 96:n joukkueeseen. Puolen vuoden Saksan-visiitin j\xc3\xa4lkeen Xavier palasi Italiaan AS Romaan, miss\xc3\xa4 peliaika j\xc3\xa4i j\xc3\xa4lleen v\xc3\xa4h\xc3\xa4iseksi, mutta meriittilistaan tuli Italian cupin voitto. 2005  Xavier palasi Englantiin Middlesbroughon Michael Reizigerin korvaajaksi. Marraskuussa 2006 Xavier j\xc3\xa4i kiinni kielletyn anabolisen steroidin dianabolin k\xc3\xa4yt\xc3\xb6st\xc3\xa4 ja h\xc3\xa4net asetettiin 18 kuukauden pelikieltoon, mik\xc3\xa4 sittemmin lyheni vuoden mittaiseksi. Toukokuussa 2007 Xavier siirtyi viimeisimp\xc3\xa4\xc3\xa4n seuraansa Los Angeles Galaxyyn Yhdysvaltain MLS-liigaan, mist\xc3\xa4 h\xc3\xa4n l\xc3\xa4hti kes\xc3\xa4ll\xc3\xa4 2008 riitaannuttaan valmentaja Ruud Gullitin kanssa.\n_START_SECTION_\nMaajoukkueura\n_START_PARAGRAPH_\nAikaisemmin Xavier kuului Portugalin maajoukkueen puolustuksen tukipilareihin. H\xc3\xa4n edusti maataan vuoden 2000 EM-turnauksessa, miss\xc3\xa4 h\xc3\xa4n jatkoajalle edenneess\xc3\xa4 v\xc3\xa4lier\xc3\xa4ottelussa Ranskaa vastaan torjui k\xc3\xa4dell\xc3\xa4\xc3\xa4n David Trezeguet'n laukauksen, mist\xc3\xa4 aiheutuneesta rangaituspotkusta Zinedine Zidane veti pallon verkkoon ja pudotti Portugalin loppuottelusta. Xavier joukkuetovereineen protestoi tuomiota suurieleisesti, mist\xc3\xa4 h\xc3\xa4nelle langetettiin yhdeks\xc3\xa4n kuukauden pelikielto maaotteluihin, mik\xc3\xa4 sittemmin lyhennettiin kuuden kuukauden mittaiseksi._NEWLINE_Xavier oli mukana my\xc3\xb6s vuoden 2002 MM-turnauksessa mutta p\xc3\xa4\xc3\xa4si kent\xc3\xa4lle vain vaihtopelaajana viimeisen alkulohko-ottelun 73. minuutilla.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\n22. joulukuuta 2009 Xavier kertoi k\xc3\xa4\xc3\xa4ntyneens\xc3\xa4 muslimiksi ja k\xc3\xa4ytt\xc3\xa4v\xc3\xa4ns\xc3\xa4 nimen\xc3\xa4\xc3\xa4n Faisal Xavieria."